b'\n_START_ARTICLE_\nHannes Fuchs\n_START_PARAGRAPH_\nHannes Fuchs (s. 9. maaliskuuta 1972 Linz) on it\xc3\xa4valtalainen entinen sulkapalloilija. H\xc3\xa4n edusti seuratasolla BSC 70 Feibra Linzi\xc3\xa4._NEWLINE_Fuchs osallistui olympialaisiin ensimm\xc3\xa4ist\xc3\xa4 kertaa Barcelonassa 1992. H\xc3\xa4n pelasi tuolloin sek\xc3\xa4 kaksinpeliss\xc3\xa4 ett\xc3\xa4 nelinpeliss\xc3\xa4, jossa h\xc3\xa4n oli J\xc3\xbcrgen Kochin pari. Fuchs p\xc3\xa4\xc3\xa4si kaksinpeliss\xc3\xa4 toiselle kierrokselle, mutta putosi Kochin kanssa nelinpeliss\xc3\xa4 jo ensimm\xc3\xa4isen ottelun j\xc3\xa4lkeen. Fuchs putosi kaksinpeliss\xc3\xa4 toisella kierroksella my\xc3\xb6s MM-kisoissa 1993, joissa h\xc3\xa4n h\xc3\xa4visi Thaimaan Sompol Kukasemkijille. H\xc3\xa4n voitti vuoden 1994 EM-kilpailuissa ensimm\xc3\xa4isell\xc3\xa4 kierroksella irlantilaisen Bruce Toppingin, mutta putosi toisessa ottelussa h\xc3\xa4vitty\xc3\xa4\xc3\xa4n Tanskan Michael S\xc3\xb8gaardille suoraan kahdessa er\xc3\xa4ss\xc3\xa4. Fuchs osallistui Atlantan olympialaisissa 1996 vain kaksinpeliin, jossa h\xc3\xa4n putosi j\xc3\xa4lleen toisella kierroksella, jolla h\xc3\xa4n h\xc3\xa4visi Thomas Stuer-Lauridsenille.'